  Виталий Пронин 19-тӥ пӧсьтолэзе Ижысь Туала драматургияя но режиссурая центрын (ЦСДР) шараязы «Театральной Приволжье» фестивальлэн Удмуртиын ортчем люкетаз вормисьёсты. Отчы пыриськизы 900-лэсь уно пиналъёс но егитъёс. Гран-При басьтэм театрФото: "Народное творчество Удмуртии" "ВКонтакте" бамысь Драма, клоунада, балет... «Театральной Приволжье» фестивалез ортчытыны ӵектӥз Россиысь Президентлэн Приволжск федерал округъя оскем муртэз Игорь Комаров. Удмуртиын фестиваль ужзэ мытӥз южтолэзе. 12-тӥ июнёзь коллективъёс видеое гожтэм спектакльёссэс конкурсэ ыстӥзы. Удмуртиын фестивале пыриськиз 15 муниципал кылдытэтысь 55 коллектив, со 900-лэсь ятыр адями. 10-эз - студентъёслэн но егитъёслэн театръёссы, 45-ез - школаосысь студиос но покчиослэн театръёссы. Спектакльёс мынӥзы удмурт, ӟуч но англи кылъёсын, жанръёссы но пӧртэмесь вал: комедия, драма, миниатюра, клоунада, балет но мукетыз. Спектакльёсты 5 сюрслэсь уно адями учкиз. Жюри вормисьёсты 2 номинациын бырйиз, артистъёслэсь арлыдзэс лыдэ басьтыса. Котькуд группаын 1-тӥ, 2-тӥ но 3-тӥ степенё лауреатъёс но Гран-при утӥсьёс ялэмын. Покчиос пӧлын Гран-при басьтӥз Ижысь Калык творчествоя коркась «Радуга» театр. Пичи артистъёс возьматӥзы «Волшебный сундук» балетэз (режиссёрез - Татьяна Телицына). Удмурт выжыкылъёс но мифъёс вылын балетлы крезьгур гожтӥз Удмуртиысь искусство удысысь дано ужась Юрий Толкач. Егитъёслэн номинациязы Гран-приен пусъемын Воткинскысь «Юбилейный» культурая дворецысь калык театр (режиссёрез - Галина Юкова). Спектакль пуктэмын Александр Володинлэн «С любимыми не расставайтесь!» пьесаезъя. Та коллектив мынӥз Приволжск федерал округын ортчись «iВолга» форуме. Финалистъёслэсь спектакльёссэс августлэн пумозяз учкыны луоз «Мынам Удмуртие» телерадиокомпанилэн вотэс бамаз: http://www.myudm.ru/theatre-poll. Учкисьёс, куаразэс сётыса, асьсэ вормисьсэз быръёзы. «Театральной Приволжье» фестивальлэн финалэз - отчы пыриськозы улосъёсысь устоосыз коллективъёс - ортчоз ноябре, нош вормисьёсты данъялозы арлэн пумаз. Со сяна, фестиваль улсын озьы ик ортче плакатъёсъя но афишаосъя конкурс. Ужъёсты кутозы 20-тӥ сентябрёзь. Фото: "Народное творчество Удмуртии" "ВКонтакте" бамысьЙыртэмасьёсты воштӥз театр «Театральной Приволжье» фестивале пыриськисьёслэн но, учкисьёслэн но лыдзыя Удмуртия азьпал радын мынэ. Али шаерамы 174 театр ужа, пӧлазы 6-ез - инклюзивноесь (отын сӧсыр артистъёс шудо), 104-яз пырисько школаосын дышетскисьёс. Удмуртиысь Театр удысын тыршисьёслэн союззылэн кивалтӥсез А. Мустаев нимысьтыз пусйиз Ижысь воспитательной колониысь «Хулиганы» коллективлэсь но нылпиослэн «Надежда» инклюзивной театрзылэсь ӵошен дасям «Непринятый» постановказэс (режиссёрез - Сергей Антонов). 2-тӥ степенё лауреат луэм спектакль пуктэмын Сергей Есенинлэн кылбуръёсызъя. А. Мустаев верамъя, та спектаклез учкизы 29 улосъёсысь колониосысь кивалтӥсьёс. Постановкалы ваньзы синмаськиллям но, вожъяськиллям но, Ижын сыӵе тунсыко проект вань шуыса. Ляб адӟись пиналъёсын ӵош ужаса, колониысь егитъёс кыл сётӥллям, законэз уз ни тӥялэ шуыса. Удмуртилэн Тӧроез А. Бречалов театр удысын мылысь-кыдысь ужасьёслы нимысьтыз тау кариз. Соослы луыса нылпиос сцена вылэ пиштӥсь синъёсын пото. Со озьы ик ушъяз ЦСДР-ысь Les Partisans театрез: 14 ар ӵоже «партизанъёс» асьсэ коже, коньдон витьытэк, спектакльёс пукто но вормонъёс басьто. Та выллем коллективъёслы юрттоно, пусйиз Тӧро. Журналистъёсын фестиваль пумысен пресс-конференцияФото: "Народное творчество Удмуртии" "ВКонтакте" бамысь А. Бречалов тодэ вайытӥз: туэ сӥзьыл Ижын возьматозы «Зарни маска» фестивале пыриськем спектакльёсты. «Театральной Приволжье» фестивальлэн лауреатъёсыз но вормисьёсыз постановкаосты дунтэк учкыны быгатозы. Культурая министр В. Соловьёв ватсаз: туэ сӥзьыл Удмуртиын эшшо одӥг бадӟым фестиваль ортчоз. Приволжск федерал округысь студентъёслэн театральной коллективъёссы Иже люкаськозы. Та фестиваль Россиысь Культурая министерстволэн юрттэменыз радъяськоз. Театрлэн араз Удмуртилэн бюджетэз чотын тупатъямын-выльдэмын луозы Глазовысь «Парафраз», Ижысь «Молодой человек» но Сарапулысь драмая театръёслэн юртъёссы. Озьы ик «Культура» национальной проектъя но «Огъя Россия» партилэн «Пичи дорлэн лулчеберетэз» («Культура малой Родины») проектэзъя 33 гуртысь культурая юртъёсын али ремонт мынэ. Анастасия Шумилова  